Pasaulio šachmatų kompozicijų sprendimo čempionatas

Pasaulio šachmatų kompozicijų sprendimo čempionatas - tai kasmet vykstančios šachmatų uždavinių ir etiudų sprendimo varžybos, kurias organizuoja  WFCC, ar anksčiau rengė Nuolatinė FIDE šachmatų kompozicijos komisija.

Kartu rengiami, komandiniai ir individualūs čempionatai, o taip pat, kai susidaro pakankamas dalyvių skaičius ir moterų, senjorų (virš 60 m.), ar jaunimo (iki 23 m)  čempionatai. Pagal varžybų rezultatus dalyviai įgyja, ar jiems perskaičiuojami reitingai.

Istorija

XIX a. kai kurie laikraščiai ir žurnalai turėdavo šachmatų skyrelius, kuriuose neretai talpindavo šachmatų uždavinius, siūlydami skaitytojams juos išspręsti. Spaudoje buvo rengiami šachmatų uždavinių sprendimo konkursai, kurie kai kada virsdavo neakivaizdinėmis sprendėjų varžybomis. 

Kartu plito ir akivaizdinės šachmatų kompozicijų sprendimo varžybos. Kai kurių  tarptautinių šachmatų turnyrų pabaigoje, būdavo rengiami šachmatų uždavinių sprendimo konkursai. Antai, 1893 m. Niujorko šachmatų turnyro dalyviams buvo pasiūlyta išspręsti Samuelio Loido (Samuel Loyd) trijų ėjimų uždavinį. Pirmas, per 35 min., išsprendė Emanuelis Laskeris, antras – Haris Pilsberis  (Harry Nelson Pillsbury ) – 40 min., trečias Viljamas  Polokas (William H.K. Pollock) – 45. 1916 m. Good Companion konkurse Raulis Kapablanka 10 šachmatų uždavinių išsprendė per 21 min.

Pasaulio šachmatų kompozicijos čempionatų pradžioje komandos sudėtyje būdavo po du sprendėjus. Nuo 1982 m. - 3, nors  komandai būdavo užskaitomi tik dviejų geriausiųjų kiekviename ture balai. Kiek jų buvo skiriama už teisingą ir pilną uždavinio, ar etiudo sprendinį,  priklausė nuo jo sudėtingumo. Papildomų balų skirdavo už šalutinio sprendinio radimą.

Nuo 1979 m.už pilną kompozicijos sprendinį, nepriklausomai nuo žanro, buvo skiriamas vienas balas, jei sprendinys nepilnas (pusė  variantų, ar šiek tiek daugiau) sprendėjas gaudavo pusę balo. 

Pradžioje  akivaizdinėse sprendimo varžybose buvo įtraukiama 15-ka užduočių, o nuo 1981 m. - 18.

Pirmas komandinis pasaulio čempionatas įvyko 1977 m. Jugoslavijoje, Malinskos miestelyje. Dalyvavo 9 komandos, o individualiai - 18 dalyvių. 

Tarp komandų: pirma buvo Suomija (100 balų), antra – Izraelis (88), trečia – Jugoslavija (86). Individualiai pasaulio čempionato auksą iškovojo Suomijos atstovas Paulis Perkonoja, sidabrą – Rolandas Bajeris iš Šveicarijos, bronzą – Jakovas Vladimirovas iš SSRS.

Vėliau komandų skaičius po truputi augo, ir 2008 m. Jūrmaloje, 32-ajame pasaulio čempionate, rungėsi 24 komandos ir 88 individualūs dalyviai.

Varžybos
Pasaulio čempionatas organizuojamas su  pritarimu šalyje, kuri yra FIDE narė.
Pasaulio komandų čempionatas  vyksta, kai dalyvauja bent 7 šalys. Individualus čempionatas - kai dalyvauja ne mažiau, kaip 30 sprendėjų iš 10 šalių.  Jaunimo (iki 23 m.), moterų, senjorų (virš 60 m.) čempionatai vyksta, kai dalyvauja bent 10 sprendėjų iš 5 šalių.

Dalyviai
Čempionate dalyvauja šalys.   Jos į čempionatą gali siųsti tik vieną komanda. Išimtis daroma varžybas organizuojančiai šaliai, kuri gali sudaryti dvi savo komandas. Be to, šalis, kurios komanda dalyvauja čempionate, gali pasiųsti papildomai vieną sprendėją bei iš jaunimo (iki 23 m.), moterų, senjorų (virš 60 m.) tarpo du sprendėjus į individualųjį čempionatą.  Jame, taip pat, gali dalyvauti ir po vieną  komandiniame čempionate nedalyvaujančių šalių sprendėją.

Komandos susideda iš trijų sprendėjų ir komandos vadovo, kuriuo gali būti vienas iš jos narių. Leidžiama dalyvauti ir komandoms turinčioms tik du sprendėjus.

Čempionato eiga

Varžybos vyksta dvi dienas. Jas sudaro 6 turai. Kiekviename iš jų sprendimui pateikiamos trys kompozicijos, kurios turi būti skirtingų tipų. Per 6 turus spręsti tenka 18-ka šachmatų kompozicijų. Dalyviai  pirmą dieną sprendžia 1-3, antrą – 4-6 turų kompozicijas. Pradedama nuo 1-o turo, toliau seka 2-asis ir t. t. Tarp turų būna bent 15-kos minučių pertrauka. 

 1-as turas – 3 dviejų ėjimų tiesioginio mato uždaviniai. Sprendimui skirta laiko - 20 min.
 2-as turas – 2-3 trijų ėjimų  tiesioginio mato uždaviniai. Sprendimui - 60 min.
 3-ias turas –3 etiudai. Sprendimo laikas 100 min.
 4-as turas – 3 sutarto mato  uždaviniai. Sprendimui - 50 min.
 5-as turas –3 daugelio ėjimų  uždaviniai. Sprendimo laikas 80 min.
 6-as turas –3 atvirkščio mato uždaviniai. Sprendimui - 50 min.

Sprendėjas gali naudotis vienu ar keliais šachmatų komplektais. Neleidžiama naudotis elektroninėmis ir technologinėmis priemonėmis, kurios galėtų padėti išspręsti uždavinius.

Turas
Turo užduotys diagramų forma pateikiamos ant popieriaus lapų, kurie išdalinami kiekvienam dalyviui. Sprendimą dalyviai užrašo ant to paties lapo: šalia užduoties. Jis rašomas sprendimui skirto laiko metu algebrine notacija:
 mato 2 ėjimais uždaviniuose užtenka nurodyti tik pirmąjį ėjimą; 
 mato 3 ėjimais ir mato „n“ ėjimų uždaviniuose – visus baltųjų ir juodųjų ėjimus, išskyrus paskutinius;
 etiuduose sprendimas turi būti pilnas (iki akivaizdžių teorinių lygiųjų ar laimėjimo);
 sutarto mato uždaviniuose sprendimas turi būti pilnas;
 atvirkščio mato uždaviniuose –visus baltųjų ir juodųjų ėjimus, išskyrus matuojantį ėjimą.

Varžybų direktorius kiekviename ture skelbia kad laiko lieka 10 minučių, tą patį daro, kai  prasideda paskutinė minutė. Paskelbus, kad laikas baigėsi, visi sprendėjai nustoja rašyti ir laukia, kol bus surinkti visų dalyvių sprendimo lapai.

Sprendimų vertinimas
Per varžybas dalyviams pateikiama spręsti visą eilę, skirtingų tipų, šachmatų kompozicijų. Už kiekvienos,  jei išsitenka galvojimui  skirto laiko  ribose,  teisingą sprendimą, priklausomai nuo atsakymo išsamumo, dalyviai gauna tam tikrą balų kiekį. Pasibaigus varžyboms jie sumuojami. Kas surenka daugiausiai balų, tas tampa nugalėtoju. Surinkus po lygiai balų, aukštesnę vietą užima dalyvis, sprendimui sunaudojęs mažiau laiko.

Už pilną užduoties sprendimą skiriami 5 (penki) balai. Nepilnas sprendimas vertinamas mažiau. Neteisingi ar neužbaigti variantai, vertinami nuliu balų. Jeigu sprendimų parašyta daugiau negu pagal sąlyga reikalaujama ir bent vienas iš jų yra neteisingas, tai sprendėjas už uždavinį gauna nulį balų. 

Jeigu gynybos variantų nurodoma daugiau nei vienas (ar daugiau nei viena grėsmė) ir bent vienas iš jų yra neteisingas, tai sprendėjas už variantą (grėsmę) gauna nulį balų.

Pasaulio čempionatai  
Pasaulio šachmatų kompozicijų sprendimo čempionatai ir jų prizininkai.

Lietuvos šachmatininkų pasiekimai 
Pasaulio šachmatų kompozicijų sprendimo komandiniuose čempionatuose Lietuvos rinktinė pradėjo dalyvauti nuo 2003 metų. Pirmasis bandymas nebuvo sėkmingas – 22 vieta.  

Vėliau rezultatai palengva gerėjo ir 2016 m. Lietuvos komanda: Martynas Limontas, Vidmantas Satkus, Vilimantas Satkus iškovojo iškovojo sidabro medalius.
 
Individualiai sėkmingai  pasirodė Martynas Limontas, kuris 2017 m. Dresdene vykusiame 41-me pasaulio šachmatų kompozicijų sprendimo čempionate (89 dal.) iškovojo sidabro medalį.

Lietuvos komandos pasiekimai pasaulio šachmatų kompozicijų sprendimo čempionatuose.

Pastaba. #2, #3 ir #n – tai dviejų, trijų ir daugelio ėjimų tiesioginio mato uždaviniai. h# - sutarto mato, s# - atvirkščio mato uždaviniai.

Šaltiniai

Išorinės nuorodos 
 Šachmatų kompozicijų sprendimo varžybos
 Džonas Nanas. 2017 m. šachmatų kompozicijų sprendimo pasaulio čempionatas Dresdene.

Šachmatų kompozicijų varžybos

Pasaulio šachmatų čempionatai